Papersnake/gushiwen huggingface dataset:
独善堂
喻良能（宋代）

赏心并四者，文史足三馀。
不作簪绅念，唯使水竹居。
佳名元籍籍，真乐每如如。
月旦遗评在，今经几建除。
八月十六夜江边对月
李光（宋代）

水月交相映，江空净客衣。孤光凌象纬，倒影射窗扉。

宿鸟依林动，流萤逐暗飞。兴来随杖履，难下董生帷。
大涤翠蛟寺
韩淲（宋代）

山以水而胜，水以人而清。人水亦何事，乾坤无限情。

酒好满杯饮，诗到一篇成。杜鹃风外啼，青林开晚晴。
病卧北牖仰见飞鸢戾天忽然口占
祝允明（明代）

海国秋炎紫汉空，一声深入太霄中。回看五岳三山近，略望千流万壑通。

未必綵鸾能瑞世，可怜黄鹄不离笼。因思兜率黄金地，金翅擎波护鹫宫。
以人生五马贵莫受二毛侵为韵送胡献叔守邵阳 其七
方岳（宋代）

餂以澜翻口，钳以霹雳手。俗吏訾儒腐，吾曹自甘受。
读道德经
白居易（唐代）

玄元皇帝著遗文，乌角先生仰后尘。金玉满堂非己物，

子孙委蜕是他人。世间尽不关吾事，天下无亲于我身。

只有一身宜爱护，少教冰炭逼心神。
三教合面相赞
释师范（宋代）

一三三一，三一一三．解不能散，
聚不成团。今古合成闭口面，
只因门户有多般。
寄赵碧澜
顾逢（宋代）

窗下看书坐，挑灯庭欲分。
秋声鸣处无，落叶静中闻。
庭月一方雪，炉香数朵云。
寄来诗在几，读着又思君。
戏答赵伯充劝莫学书及为席子泽解嘲
黄庭坚（宋代）

平生饮酒不尽味，五鼎馈肉如嚼蜡。
我醉欲眠便遣客，三年窥墙亦面壁。
空余小来翰墨场，松烟兔颖傍明窗。
偶随儿戏洒墨汁，众人许在崔杜行。
晚学长沙小三昧，幻出万物真成狂。
龙蛇起陆雷破注，自喜奇观绕绳床。
家人骂笑宁有道，污染黄素败粉墙。
诚不如南邻席明府，蛛网锁砚蜗书梁。
怀中探丸起九死，才术颇似汉太仓。
感君诗句唤梦觉，邯郸初未熟黄粱。
身如朝露无牢强，翫此白驹过隙光。
从此永明书百卷，自公退食一炉香。
碧户
张泌（唐代）

碧户扃鱼锁，兰窗掩镜台。
落花疑怅望，归燕自裴回。
咏絮知难敌，伤春不易裁。
恨从芳草起，愁为晚风来。
衣惹湘云薄，眉分楚岫开。
香浓眠旧枕，梦好醉春杯。
小障明金凤，幽屏点翠苔。
宝筝横塞雁，怨笛落江梅。
卓氏仍多酒，相如正富才。
莫教琴上意，翻作鹤声哀。
自遣
郑谷（唐代）

强健宦途何足谓，入微章句更难论。谁知野性真天性，

不扣权门扣道门。窥砚晚莺临砌树，迸阶春笋隔篱根。

朝回何处消长日，紫阁峰南有旧村。
和昌英主簿叔久雨
杨万里（宋代）

积雨今晨也解休，殷懃日脚傍花流。
半明衣桁烘梅润，全为农家放麦秋。
更着好风随清句，不知何地频闲愁。
新晴佳处无人会，隔柳一声黄栗留。
喜晴
李棠阶（清代）

云雨浃旬殊闷绝，而今喜见日晴时。肩舆一路看红叶，夕照半山吟杜诗。
和梦得
白居易（唐代）

纶阁沈沈天宠命，苏台籍籍有能声。岂唯不得清文力，

但恐空传冗吏名。郎署回翔何水部，江湖留滞谢宣城。

所嗟非独君如此，自古才难共命争。
赠陈先生三首
白玉蟾（宋代）

翻身趯倒玉葫芦，神水华池一夜枯。
蓦地夜行见月影，水晶盘里走明珠。
喜李十一景信到
元稹（唐代）

何事相逢翻有泪，念君缘我到通州。

留君剩住君须住，我不自由君自由。
门前路
陆龟蒙（唐代）

门前向城路，一直复一曲。曲去日中还，直行日暮宿。

何必日中还，曲途荆棘间。
淡溪秋月
林梦麟（清代）

玉兔娟娟碧水悠，波光万顷映沙州。声归长寂溪原淡，气有馀清月带秋。

泛棹浑忘身在世，行吟只觉魄吞喉。尘心对此全销却，半点繁华更不留。
挽妻母郑夫人
刘黻（宋代）

诗礼传家耦吉人，雍雍完得性中仁。
乡评莫识生前面，堂影惟悲残后身。
孀节虎号坟柏夜，妇仪鱼忆涧头春。
九泉寂寂应无憾，双璧分明作世珍。
花鹿
王禹偁（宋代）

花鹿一何驯，长随病使君。
必教吾在野，当与尔为群。
静饮清溪水，闲眠碧洞云。
犹胜市朝里，逐众走纷纷。
嘉禾百咏·水陆院
张尧同（宋代）

白昼重门寂，苍苔古殿深。
老僧香火罢，松柏夜森森。
赠李太守
于鹄（唐代）

几年为郡守，家似布衣贫。沽酒迎幽客，无金与近臣。

捣茶书院静，讲易药堂春。归阙功成后，随车有野人。
杜晓峰出塞
赛音布（清代）

龙庭余旧到，送子泪沾衣。风定树犹怒，日高霜正飞。

啸阴山鬼过，叫月野驼归。常使心魂感，还家梦亦稀。
感怀
陈杰（宋代）

一箭乾风射眼酸，几棱远碧压眉攒。
芙蓉开彻徐娘老，杨柳疏来范叔寒。
何处素商调绿绮，谁家翠袖倚琅玕。
无情九辩浑抛得，却被天公画出看。
沧洲十咏 其六 钓矶
王恭（明代）

片石翳云根，隐映波光晓。君看直钓翁，机静忘鱼鸟。
咏史二十二首 其六 秦始皇
赵戣（宋代）

万世家为国，长城山作围。试凭骊岫望，秦鹿几年肥。
送余佥宪致仕归南城
何乔新（明代）

桂岭驱驰雪满颠，乞身深荷圣情怜。晚香采采篱边菊，归思飘飘江上船。

醉里呼童歌白纻，閒来振策濯红泉。不须更觅瀛洲路，老得閒居即是仙。
励志诗 其四
区大相（明代）

上善若水，是以有德。下士闻道，笑而不识。鹪鹩巢林，卑栖自溺。

大鹏扶摇，汝将安适。
狠
石介（宋代）

骑士千人集，绥旌四面张。
凝阴惨群物，杀气结飞霜。
雉守一节惨，兔缘三穴藏。
石惭羊质见，狐欢虎威亡。
兽困犹思斗，鸿惊不乱行。
唯当从猛鸷，尽使食贪狼。
意务除田害，谁言事外荒。
非熊得吕望，祝纲遇成汤。
近念魏知古，深思夏太康。
吾君武驰骋，缵事合经常。
湖上十亭
许彦先（宋代）

昔年曾看海阳图，巧状湖山恐见诬。今日登临真可爱，画图翻觉少工夫。
题清芬阁
沈长卿（宋代）

元英以隐名，名德以仕显。
人言不同调，是说一何浅。
丈夫生世间，出处各有意。
仕以行其道，隐以求其志。
一以隐为高，伊吕当不起。
一以仕为乐，夷齐不饿死。
我观二子心，舒卷如春云。
邂逅作霖雨，本是版筑君。
乃祖想子陵，桐江饱风月。
乃孙拥麾幢，遗爱浃闽粤。
相望二百年，家学留青编。
冥鸿与栖凤，进退两俱贤。
秋冬享烝尝，瞻像不泚颡。
独抱元成经，肯作世南匠。
种田刈禾黍，种圃收兰芝。
请诵裳华篇，有之以似之。
蒙恩易镇豫章丐假还乡途中偶成十七首 其二
吴芾（宋代）

官舍似邮传，宦游如路岐。吾年行七十，安用苦奔驰。
春晓太平公主小楼闻吟双管
沈佺期（唐代）

主家天上凤楼人，传得仙音到客新。未省落梅和折柳，风吹散作万家春。
春雨怀承甫兄 其一
项安世（宋代）

夜深风霰入油疏，小院灯明自勘书。料得系舟低柳下，一江烟雨怨离居。
读本师语录
释云岫（宋代）

青旗斜出画桥西，杨柳飞花水满堤。
一酌误人千日酒，醉埋荒冢不思归。
用谈笑青油幕为韵贺吴叔永制机
李曾伯（宋代）

弟兄眉最白，人物眼常青。
论事犹迎刃，谈兵若建瓴。
訏谟皆上策，道德有强形。
办却聊城矢，还书剑阁铭。
小子只自夜来风气又作腫连颐颔热发心脾无以
李至（宋代）

此心未足便何如，官职於君不啻余。
辇下十年前进士，省中四啻次尚书。
曾陪国相裨时少，亦掌王言属思疏。
终乞分司洛阳去，就泉依竹水南居。
甲午季冬雨雪连旬公馀感触辄赋八绝 其七
黄仲昭（明代）

要路诸公宠禄兼，红炉炽炭酒频添。迂疏只合长清冷，案牍时呵冻笔签。
晚泊瀛田
许友（明代）

片棹以迟胜，风轻波复微。野烟依树合，沙鸟贴江飞。

人语孤乡近，郊镫岸店稀。记程今夜始，一宿在鱼矶。
摸鱼儿 麈梅
颜奎（宋代）

对琴台、不堪尘涴，春风微露纤指。峥嵘鹤膝翘空势，取次著花安蕊。

偏有意。把竹外一枝，飞洒轻烟里。月痕如洗。又底事丹青，何须水墨，虚白阚清泚。

华堂暮，珍重休弹麈尾。静中留此佳致。桥西几度香浮处，回首都随流水。

闲徙倚。叹汨没黄埃，变幻皆如此。蜚廉莫起。待别有神人，风斤一运，和影上窗纸。
腊月十八日呈子京
郑侠（宋代）

岁去如奔马，残日十有三。
侄为当嫁女，甥是未婚男。
丛然猥俗并，殊非力所堪。
嗟予本支离，尘事素不能。
东床书一架，西榻经一函。
如是岁月深，吻舌如滕缄。
惟有陶渊明，常欲共清谈。
床头酒盈壶，亦欲同醺酣。
二十一二间，烦事如扫芟。
期使堂下空，宴笑同所耽。
清尊酌宜深，古语交崭岩。
夜久灯荧荧，金波忽东南。
岁宴独优游，庶几为不凡。
送直馆高正言转运荆湖
王禹偁（宋代）

象笏乌纱谏署荣，运输权重使蛮荆。
职分三馆图书贵，地辖重湖水石清。
贪吏望风潜解印，逋民知惠自归耕。
官曹寂寞冯唐老，多羡乘轺泽国行。
杂兴
陆游（宋代）

三吴气候异，开岁固多雨。
今年已暮春，霁日仅可数。
寒气薄腠理，沉痛结心膂。
遣奴买药物，日夜事炮煮。
端居情恶怀，欲出泥淖阻，安得平生欢，驾言问良苦？
西戎献马
周存（唐代）

天马从东道，皇威被远戎。来参八骏列，不假贰师功。

影别流沙八，嘶流上苑风。望云时蹀足，向月每争雄。

禀异才难状，标奇志岂同。驱驰如见许，千里一朝通。
题何子远典史诗卷
陈镒（明代）

风尘十载共飘零，湖海空留漫浪名。君为奉亲辞薄宦，我因归计识勤耕。

天机衮衮青春去，世事纭纭白发生。好向溪头理渔艇，绿波烟雨结鸥盟。
迢迢牵牛星
郑学醇（明代）

迢迢河汉渚，聊慄变金素。历历白榆花，团团浥清露。

跂彼河东女，辛勤朝复暮。札札不成章，涕泣谁为诉。

揽衣即河梁，踯躅不可度。
游仙词三十三首
王镃（宋代）

紫云缭绕玉城开，张许真人入奏台。
大帝正答雷雨事，宝函捧出又回来。
余常用小端砚失之经年忽在常卖人手中以钱赎
刘克庄（宋代）

得来矻矻相亲附，飏去频频入梦思。
盗璧相争笞掠汝，窃弓子梦亦诛之。
偿金在我宁从厚，拜石为兄苦好奇。
待唤良工镌砚背，偷儿携出有人知。
郎官湖春日四首
李祁（宋代）

两山收雨暗平沙，遮断溪梅隔水花。
留得烟林作图画，依稀松磴有人家。
送敏申赴敕局
李正民（宋代）

弟兄接武上天关，行色差池一岁间。献纳已看腾碧落，编摩宁岁曳青班。

雨蒸梅暑兰舟稳，纲解秋茶赤笔闲。病鹤乘轩嗟老矣，毰毸短羽恋云山。
挽严四府君
华镇（宋代）

岁事时无失，先畴手自耘。克家亲有养，投老意弥勤。

方羡高年庆，旋惊白日曛。可怜坟上土，仍占垄头云。
荷花
虞诏（宋代）

晚来一棹鉴湖东，队队峰峦入短篷。
一色藉花三十里，淡妆浓抹锦青红。
宿佛头塔
裘万顷（宋代）

孤村三四家，篱下尽禾黍。
主人惯入市，能作市井语。
开窗对竹山，揖客治尊俎。
白云忽在眼，客泪堕如雨。
舟抵清源曹侍御宅忧在里再过舟中
卢龙云（明代）

留滞江南望阙回，逢君暂亦出西台。百年风木情偏感，千里萍蓬笑乍开。

白马众疑骢马避，缟衣人道绣衣来。中朝旧侣时相忆，法座星光切上台。
和江子我端友
程俱（宋代）

雨脚初收晓雾开，青鞋布袜好追陪。幽人无事常相见，佳句有时还自来。

白业谁能超石壁，朱颜亦任发春醅。忧来忽忆燕南信，安得阌乡老万回。
娥江下岸田为潮汐冲击今不可垦小民勺水煎卤于上
张侃（宋代）

江潮冲田渐成地，地久归咸有其味。小民泥炉候泥乾，勺水煎盐求浅利。

农家耕田望秋成，煎盐得钱尽力争。呜呼小民尽力争，农家辍耒愁空生。
梅花集句 其三十八
李龏（金朝）

九衢风土带花香，月到枕前春梦长。天意最饶惆怅事，残花残雪尚交光。
送吴盬丞季行知简州
杨万里（宋代）

勋烈涪阳异姓王，手扶西极汉天长。
有孙文武千人杰，透纸风骚万字香。
小涉移中公事笔，又怀剑外史君章。
同朝多日相从少，不唱阳关也断肠。
钓鱼歌寿王先生
徐孚远（明代）

王夫子，买舟钓鱼沧波里。水底珊瑚渐长成，山头白雪常如齿。

一年垂钓又一年，隔绝尘埃心则喜。偶然钓得磻溪璜，再钓乃是陵阳鲤。

放鱼归去养头角，待我济河呼苍兕。功成他日来相迎，指点三山千万里。
和陶还旧居
苏轼（宋代）

痿人常念起，夫我岂忘归。
不敢梦故山，恐兴坟墓悲。
生世本暂寓，此身念念非。
鹅城亦何有，偶拾鹤毳遗。
穷鱼守故沼，聚沫犹相依。
大儿当门户，时节供丁推。
梦与邻翁言，悯默怜我衰。
往来付造物，未用相招麾。
菩萨蛮（小女淑君索赋晚春词）
侯置（宋代）

东风吹梦春酲恶。琐窗淡淡花阴薄。一夜曲池平。小窗云样明。

绿轻眉懒晕。香浅罗衣润。未见海棠开。卷帘双燕来。
常父相率作吴丞相挽词 其二
孔平仲（宋代）

鸣玉东西府，藏舟辰巳年。盐梅捐鼎实，箕尾返星躔。

阴德元丰政，遗书太史编。后人瞻彷佛，图像在凌烟。
秦诏
文同（宋代）

山流濯幽阬，铜篆发古耀。
我行奉天县，叟以百钱糶。
读之乃二世，元年所刻诏。
谓法度量者，尽始皇帝造。
辞止曰皇帝，久远若为道。
乃命斯去疾，具述纪其右。
文章既精简，字画亦佳妙。
亥尔何等人，敢作万世调。
其为者非是，所累才一庙。
区区颂微末，回首皆可吊。
郡兵厌宝玉，得此只挥掉。
漂流落芒壤，千载厄潜奥。
乃知天宇内，事有不可料。
此物今何为，惟助观者笑。
训儿童八首 其五 人子
陈淳（宋代）

人子勤于孝，无时志不存。夜来安寝息，早起问寒暄。
三文祠堂七月二日礼成作 其一
林希逸（宋代）

九龙山外筑祠宫，崇祀三师敬则同。此礼独行秋远日，身曾逮事乐轩翁。
凉雨 其一
韩淲（宋代）

默坐看凉雨，山林有正声。冥濛元广大，点滴半虚明。

云叶才群起，风枝又一倾。信知尘易遣，徒乱雅难平。
正月十八日甘棠院
蔡襄（宋代）

上元才过去寻春，红白山花粲粲新。
似喜使君初病起，隔栏相向笑迎人。
抵邑示景山
陈宓（宋代）

四望坡陀百里平，群峰相顾最多情。
船从碧玉堆中度，人向黄雩陈里行。
访道几朝成夜饮，思君何日再晨征。
暂时分袂休言别，遇有人来数寄声。
食荠十韵
陆游（宋代）

舍东种早韭，生计似庾郎；舍西种小果，戏学蚕丛乡。
惟荠天所赐，青青被陵冈，珍美屏盐酪，耿介凌雪霜。
采撷无阙日，烹饪有秘方，侯火地炉暖，加糁沙钵香。
尚嫌杂笋蕨，而况污膏粱。
炊粳及煮饼，得此生辉光。
吾馋实易足，扪腹喜欲狂，一扫万钱食，终老稽山旁。
练圻老人农隐
高启（明代）

我生不愿六国印，但愿耕种二顷田。
田中读书慕尧舜，坐待四海升平年。
却愁为农亦良苦，近岁征役相烦煎。
养蚕唯堪了官税，卖犊未足输米钱。
虬须县吏叩门户，邻犬夜吠频惊眠。
雨中投泥东凿堑，冰上渡水西防边。
几家逃亡闭白屋，荒村古木空寒烟。
君独胡为有此乐，无乃地迩秦溪仙。
门前流水野桥断，不过车马唯通船。
秧风初凉近芒种，戴胜晓鸣桑头颠。
短衣行陇自课作，儿子馌后妻耘前。
白头虽复劳四体，若比我辈宁非贤。
旅游三十不称意，年登未具粥与灊。
便投笔砚把耒耜，从子共赋《豳风》篇。
夜梦至何许岩壑深窈石上苔痕隐起如小篆有僧
方岳（宋代）

大杨风日春，小范林壑秋。
去予几何年，各已如云浮。
谁歌黄金几，共醉白玉舟。
梦中到蓬莱，名字留岩幽。
宁知地下郎，草记天上楼。
老石翠岚湿，古篆苍藓稠。
摩挲踞虎兕，郁屈蟠蛟虬。
想当得意时，落笔不自休。
江山有二老，文字照九州。
神物俨护持，剥蚀吾奚忧。
是间定何许，玲珑窈相绸。
云根与僧憩，雪罅如神锼。
欲呼古时月，为洗今人愁。
梦耶其非欤，起坐搔白头。
癸酉元日
李确（清代）

家人问我夜何其，我亦欣然笑答之。富贵肯来庄子梦，江山偏助少陵诗。

临门有客堪茶话，命仆寻花佐酒卮。风物更兼云物好，不妨行乐及清时。
题贾似道养乐园
咸淳士人（宋代）

老壑曾居葛岭西，游人谁敢问苏隄。
势将覆餗不回首，事到出师方噬脐。
废圃久无人作主，败垣惟有客留题。
算来只有孤山耐，依旧梅花片月低。
题萧照山水
陆文圭（元代）

闭门十日风雨，神游湘浦峡川。
树影分开草店，雁声吹落渔船。
睹弟子作颂题窗乃续韵警之
释印肃（宋代）

普庵三颂自连拈，寄与提纲本手钳。
炉鞴稳时无钝铁，何妨矢上更加尖。
柳绅归缙云
杨亿（宋代）

东瓯别业寄秋云，平昔题桥墨尚存。
故郡曾登太守榻，上都频尚相君门。
挥毫月殿香盈袖，锡宴星津酒满樽。
归去吏民如问我。
初春后园
刘攽（宋代）

杂树无行小径开，新阳留客去频回。梅花著蕊南枝暖，柳带牵丝春事催。

池面水光如照镜，城头山色胜登台。长年慵懒遗诗句，无奈风烟引兴来。
壶公祠大树
刘敞（宋代）

若人既羽化，伊树亦千年。委干龙蛇蛰，交阴孔翠鲜。

流光驹过隙，浮世海成田。信有壶中药，能移物外天。

真游藐何许，神理信茫然。会见辽东鹤，悲歌感市廛。
送李琴士据梧
李曾伯（宋代）

流水高山尔调，冷灰槁木吾心。
不必神交蒙叟，柴桑老子知音。
舟中
王金英（清代）

野阔水无际，拿音杂浩歌。天根沙岸接，树杪夕阳多。

一雁来云外，双鸥立涧阿。扁舟经过处，岁月叹蹉跎。
维杨秋日西郊 其三
释道潜（宋代）

潦水初收古涧清，小桥斜倚数鱼行。神林社日传箫鼓，秋稼如云岁有成。
同李秘校谭员外宿月华上方
余靖（宋代）

上方逢夏夕，月色遍千山。
但觉星河近，偶同江海闲。
事抛兴废外，谈极有无间。
却笑明朝俗，红尘随马还。
贺李昉
范质（宋代）

翰苑重求李谪仙，词锋颖利胜龙泉。
朝趋建礼霞烘日，夜直承明月印天。
圣主重知缘国士，相公多喜为同年。
青春才子金门贵，蜀锦袍新夺日鲜。
将赴京师闻山左寇警然仆意不可止作此示诸友
蒋超伯（清代）

寿良城外贼连营，济水非如往日清。州郡莫拘三互法，诏书已日五阳兵。

饥肠自古多奇策，款段何妨作远行。胜似青油戎幕下，眉摧腰折向宣明。
谢侯明府遣医视老母用壬申岁闻侍养命韵
邵宝（明代）

偶于文檄见都俞，多少忧怀为扫除。父母歌传千载上，君臣药在一言馀。

三春寸草慈亲德，片纸千金令尹书。医国有人吾岂敢，秪从花径导潘舆。
题爱莲亭
曹炯（清代）

面水一亭在，临风绕芰荷。香消长日暑，色借醉颜酡。

隔浦栖文鸟，方桥引素波。徘徊何限意，伫听采莲歌。
沁园春·暑风清微
黄机（宋代）

暑风清微，梅腮渐红，麦须未黄。恨牡丹多病，医治费巧，酴醿易老，点缀无方。客里光阴，愁中意绪，想美人兮山水长。销凝处，有龙丝坠简，来唤持觞。华堂。剩贮春光。粲一行珠玑时样妆。更燕留轻态，词翻古调，莺娇欲啭，曲度新腔。玉漏声沈，银潢影泻，殢酒犹烧心字香。归来也，判明虬永日，瑞锦鸳鸯。
崇宁壬午临汝四月始闻莺二首
张耒（宋代）

青杏登盘樱压枝，园林初夏啭黄鹂。
一声风露高林晓，却觉年华总未衰。
千秋岭 其一
沈与求（宋代）

山河四塞限中原，篱落而今不复存。豺虎昼行何日息，但馀征戍满荒村。
惜馀春慢 湖上饯春，用周美成韵
卞梦钰（清代）

荷钱铸新，榆钱蓄旧，难买春留芳草。回思柳月，转忆桃霞，常为雨风迷晓。

恰来何事凄其，负往云深，饯今云少。叹春光兰臭，莫逆溪山，关情缥缈。

试问取、叶底雏莺，梁间乳燕，解否而今烦恼。绣阁兰闺，词裁代谢，思拥笔端难扫。

还问春归何处，可是天涯，再来又老。恍疑似雁去，南天日送，远峰环绕。
十二月乙卯登岳阳楼丙辰再登
张栻（宋代）

维舟径上岳阳楼，风雨排空暝不收。
明日重来天色好，君山元自翠光浮。
皇太妃阁五首
苏轼（宋代）

雨细方梅夏，风高已麦秋。
应怜百花尽，绿叶暗红榴。
题薛直老府园万象亭
李弥逊（宋代）

断取方壶壮郡壕，钩连野色上亭皋。星移日转天容丽，江净山明地轴高。

下榻筵宾供啸咏，凝香罢寝助风骚。使君八九吞云梦，小展风烟遗我曹。
閒咏一首
苏籀（宋代）

肆筵无釦器，钉壁但鑱碑。
慨叹慕前躅，咨吁亦小知。
饪谐棋酒伴，瓶远井泉湄。
自许羲皇上，陶然绝旷夷。
秋夜病起怀端叔作诗寄之
秦观（宋代）

寝瘵当老秋，入夜庭轩空。
天光脆如洗，月色清无缝。
风飙戾戾脆，露气霏霏重。
檐花伴徐步，笼烛窥孤讽。
缅惟情所亲，佳辰谁与共。
夫子淮海英，材大难为用。
秉心既绝俗，发语自惊众。
尘尾扣球琳，笔端攒螮蝀。
雄深迫提马，妙丽该沈宋。
浮沉任朝野，鱼鸟狎鲲凤。
与时真楚越，於我实伯仲。
尔来居邑邻，颇便书札贡。
上凭鸿雁传，下托鲤鱼送。
二物或愆时，已辱移文讼。
人生无根柢，泛若凌波葑。
昧者复汲汲，晨暝趋一哄。
阴持含沙毒，射影期必中。
自匿嫫母容，对客施锦幪。
溘然一朝逝，万事俱成梦。
形骸犹汝辞，利势犹君动。
思之可太息，伤之为长恸。
所以古达人，脱身事高纵。
我生尤不敏，胸腹常空洞。
强颜入规模，垂耳受羁鞚。
行谋买竿栧，名理就折衷。
但恐狂接舆，烦君更嘲弄。
秋夜书怀
高翥（宋代）

明灭孤镫缥缈香，沈沈更漏隔宫墙。
秋风倦客家千里，夜雨怀人天一方。
世事从他多锄鋙，生涯如我亦凄凉。
亟须唤酒消长夜，休梦黄华绕涧傍。
野寺
郭祥正（宋代）

野寺盘山腹，高秋雨霁天。拂檐云漫漫，穿竹水涓涓。

接食怜驯鸟，支筇慕老禅。经年无客到，门巷叠青钱。
南歌子 其一 方钱唐出侍儿范谢州要予作此词
周紫芝（宋代）

蝉薄轻梳鬓，螺香浅画眉。西湖人道似西施。人似西施浓淡、更相宜。
画烛催歌板，飞花上舞衣。殷勤犹劝玉东西。不道使君肠断、已多时。
游烂柯山四首 其三
李深（唐代）

羽客无姓名，仙棋但闻见。行看负薪客，坐使桑田变。

怀古正怡然，前山早莺啭。
泗州
孔武仲（宋代）

天都佳气郁葱葱，转盼江河万斛通。
可但临淮称要地，直因排泗有神功。
僧伽普照灵如在，宝椟都梁翠倚空。
惭愧使星留客厚，尘埃挥手各西东。
由七濠口至瓜步
田维翰（清代）

片帆孤影出邗沟，飒飒东风送客舟。云气连山浮铁瓮，芦花绕岸过瓜洲。

江声不尽当年恨，霜信初传此日秋。况是妖氛犹未靖，暮笳幽咽不胜愁。
游山光寺
米芾（宋代）

竹围杉径晚风清，又入山光寺里行。一一过僧谈旧事，迟迟绕壁认题名。

仙来石伴怀灰劫，鹤语池边劝后生。三十年间成底事，坐叨閒禄是身荣。
东溪杜野人致酒
钱起（唐代）

万重云树下，数亩子平居。野院罗泉石，荆扉背里闾。

早冬耕凿暇，弋雁复烹鱼。静扫寒花径，唯邀傲吏车。

晚来留客好，小雪下山初。
偈颂一百三十六首
释惟一（宋代）

马师一喝大雄峰，直得三日只耳聋。
今日松山聋更甚，半年不复闻鼓钟。
依俙钝铁，彷佛顽铜。
只好投之火聚中，火余烜爀地通红。
几金错认，鸟啼月落，
煜煜晓星明向东。
鹊桥仙·待月
完颜亮（金朝）

停杯不举，停歌不发，等候银蟾出海。不知何处片云来，做许大、通天障碍。
髯虬捻断，星眸睁裂，唯恨剑锋不快。一挥截断紫云腰，仔细看、嫦娥体态。
后江行十绝
岳珂（宋代）

湓波已近见康庐，风月烟云自卷舒。
白鸟归来閒似我，向山深处认巢居。
鹊桥仙·乾饿
曾廉（清代）

寒霜一夜，摧枯拉朽，有甚瑰材贱货。癞头疲脚想成仙，只要耐、空山乾饿。

当年七夕，仙容未熟，空说雁鸣燕贺。去帷还应是家人，看不得、门庭残破。
陈待制挽诗
叶适（宋代）

世事从来半局棋，夜眠还有不应时。
峙岩桥畔船辞柁，冷水观边花发枝。
和警斋侍郎二首
刘克庄（宋代）

家传岂有枕中方，敢向尧朝议大章。
难入高贤真率社，且寻童大钓游乡。
有西畴事咨衡宇，无北山移诮草堂。
独恨才衰诗不进，傥容摘艳更薰香。
射熊馆
胡宿（宋代）

别馆抛双阙，飞除镇一方。黄山萦跸道，青桧绕宫墙。

缇骑千群合，周阹四面张。管弦繁欲沸，旌旆郁相望。

走马长楸密，更衣别寝凉。星飘肃慎矢，雪拥羽林枪。

欢乐何曾极，盘游不可狂。吾闻尧舜治，垂拱在岩廊。
次韵刘惠
王庭圭（宋代）

雪压寒梢玉作容，岭头相见又东风。人间欲问春消息，半在竹桥溪影中。
【越调】梅花引
吴仁卿（元代）

兰蕊檀心仙袂香，蝶粉蜂黄宫样妆。紫云娘，彩衣郎，东君配偶，天然是一双。
【紫花儿序】丹青模样，冰雪肌肤，锦绣心肠。惊魂未定，好事多妨。堪伤，不做美相知每早使伎俩。左右拦障，笑里藏刀，雪上加霜。
【幺】日沉西浦，月转南楼，花暗东墙。尽教人妒，谁敢声扬？参详，但得伊家好觑当。问甚凄凉，苦乐同受，生死难忘。
【秃厮儿】分破金钗凤凰，拆开绣带鸳鸯，离怀扰扰愁闷广。不由俺，到黄昏，思量。
【尾】近来陡恁无情况，自写你个劳成不良。三两遍问佳期，一千般到说谎。
山居独酌
黄庶（宋代）

山寒未放春消息，独把单醪慰寂寥。
书对圣贤为客主，竹兼风雨似咸诏。
醉乡城郭灯前到，愁贼戈予盏底销。
野菜溪鱼随分有，不堪回首叫箪瓢。
送乡僧德璘二首
杨万里（宋代）

衲子向来元士子，诗僧遮莫更禅僧。
不妨参透诸方得，别有宫墙第一层。
暮春杂咏八首 其五
曾协（宋代）

目断江头树，襟披海上风。荷锄偕妇子，掷钓共儿童。

晚筀关心碧，秋莲满意红。歌声何处起，舞手为年丰。
一雨
宋祁（宋代）

一雨初收细细凉，碧云西畔见残阳。
归期只觉刀头远，别恨偏教带眼长。
梅驿使稀谁托信，蕙盘烟冷不成香。
酒泉已是三千里，何竞关门未得望。
武担山感事
孙应时（宋代）

归心极江海，秋梦著丘园。
鸥鹭白苹渚，年羊黄叶村。
古人真已远，世事渺难论。
相见陶元亮，觞来不得言。
又四閒 其四
何梦桂（宋代）

世间万事不如山，分得心閒眼更閒。终日看云閒不去，暮云阅尽鸟飞还。
羊城八景为胡方伯先生题 其三 越台秋月
欧必元（明代）

陆贾城高五岭连，蛾眉新月斗婵娟。时人莫漫誇盈缺，留得清光万古圆。
缺题
陆树声（明代）

熙熙丽日开青野，漠漠平畴散碧波。山鸟一声催布谷，绿杨阴里听农歌。
初秋得雨炎蒸未解雅会之难为怯暑也
区越（明代）

当暑谁堪共此台，蕙兰开遍酒慵开。祝融晚节翻无赖，阊阖凉慵何莫来。

松壑几番回白首，天瓢一泻尽黄埃。早秋正协斯文会，花径重重绣紫苔。
次韵常之用前人韵赋梅花十绝 其八
许及之（宋代）

浮玉飘香别绪多，缓流溪水浸铜柯。先春有意春无意，春奈千红百紫何。
夜归
范成大（宋代）

竹舆伊轧走长街，掠面风清醉梦回。
曲巷无声门户闭，一灯犹照酒垆开。
送阁学袁尚书帅蜀分得云字韵
沈继祖（明代）

秋郊时出祖，秋尽不余分。
西湖贮秋色，护日浮轻云。
煌煌元戎乘，行旃驻河濆。
璧水官僚多，飞盖凝祥氛。
坐间皆诗流，觞咏更纷纭。
司成风骚将，诗坛推冠军。
分韵召众作，号令听鼓鼖。
古诗重送别，今当超前闻。
伟哉益州牧，学奥穷曲坟。
知略辏上前，一洗凡马群。
久着侍臣冠，献纳趋朝昕。
全蜀谋帅重，临遣上意勤。
惟先抚摩术，可策恢复勋。
大讎竟未复，以周事夷獯。
蜀民贫已甚，苛取犹丝棼。
公施活国手，如拯溺救焚。
未省锦城乐，侈靡徒纷纷。
行看清献归，以道佐吾君。
百壶致饮饯，宁复惜醉醺。
蜀都虽可赋，于公何足云。
诸葛有盛心，独得之河汾。
赠言吾岂敢，此意渺无垠。
抑使后来者，有感于斯文。
禅人并化主写真求赞
释正觉（宋代）

闻名不如见面，都卢是个一件。
风埃闹处常閒，行市贵时却贱。
圆珠不拨转，精金久磨炼。
触犯机锋兮青天流电。
呈昌甫斯远
韩淲（宋代）

二力扶舆去，荒寻何所之。章丘菊已花，章泉梅欲枝。

孰不有先友，我乃得旧知。尘鞅懒复整，且分鱼计诗。
训世孝弟诗十首 其七
邵雍（宋代）

子孝亲兮弟敬哥，光阴掷过疾如梭。庭闱乐处儿孙乐，兄弟和时妯娌和。

孝弟传家名不朽，金银满匮富如何。要知美誉传今古，子孝亲兮弟敬哥。
偈十首
释慧晖（宋代）

少而可努力，老而可歇心。
都卢懒万事，双眸泪湿襟。
春日书怀
寇准（宋代）

曾读前书笑古今，耻随流俗信浮沉。
终期直道扶元化，敢为虚名役片心。
默坐野禽啼昼景，闭门官柳长春阴。
世间事了须先退，不待霜毛渐满簪。
郁孤台晚眺
吴森（清代）

水绕山围翠几堆，秋清向晚独登台。试看直北关河壮，曾遣征西壁垒开。

五岭尘沙天外落，万家砧杵月中来。诗成我欲凭虚去，木客无端劝酒杯。
风入松
张鎡（宋代）

芳丛簇簇水滨生。勾起午风清。六花大似天边雪，又几时、雪有六层。明艳射回蜂翅，净香薰透蝉声。

晚檐人共月同行。疏影动银屏。指尖轻捻都如玉，听画栏、高啭流莺。道是花枝比得，不成花也多情。
送何遁山人归蜀
梅尧臣（宋代）

春风入树绿，童稚望柴扉。
远壑杜鹃响，前山蜀客归。
到家逢社燕，下马浣征衣。
终日自临水，应知已息机。
瑞鹤仙 其二 嘲博见楼
吕胜已（宋代）

倚阑观四远。近有客登临，故相磨难。山形欠舒展。

小峰峦云树，磨明更变。江淮楚甸。又何曾、分明在眼。

但临深、自觉身高，未可便名博见。

休辨。吾心乐处，不要他人，共同称善。痴儿浅浅。因他谩说一遍。

问还知宴坐，回光收视，大地河山尽现。待于中、会得些时，举觞奉劝。
赠郑户部
陈师道（宋代）

千载归来辽海东，江山如旧里闾空。
时平未觉身难遇，学赡依闾说不穷。
着绣昼行真细事，一车磬折得深衷。
圣朝未有徐州相，剩作功名跨数公。
世贤双生一子夭死慰之以诗 其二
李东阳（明代）

每从奇骨辨头颅，知是徐卿第二雏。属对早能通四六，读书何但识之无。

渥洼水远神驹化，阿阁巢深彩凤孤。闻说生男重有兆，夜来呼彩得双卢。
青出蓝
王季文（唐代）

芳蓝滋匹帛，人力半天经。浸润加新气，光辉胜本青。

还同冰出水，不共草为萤。翻覆依襟上，偏知造化灵。
行止吟
释文珦（宋代）

行止定如何，江湖岁月多。
情真疑近傲，语直似伤和。
野馔甘藜藿，山衣爱薜萝。
因同田父熟，学得饭牛歌。
范石湖东归过乡国名之芙蓉城余以季夏来游适
程公许（宋代）

环湖曲曲露香清，醉袖褰风取意行。
翻爱李园方沼碧，界金几朵艳羞頳。
尚书郎上直闻春漏
佚名（唐代）

地即尚书省，人惟鸳鹭行。审时传玉漏，直夜递星郎。

历历闻仙署，泠泠出建章。自空来断续，随月散凄锵。

物静知声远，寒轻觉夜长。听馀残月落，曙色满东方。
高宗祀明堂前朝享太庙二十一首 其十六 文舞退、武舞进用《正安》。
郊庙朝会歌辞（宋代）

作乐合祖，笋簴在庭。众奏具举，肃雍和鸣。神灵来格，庶几是听。

皦绎以终，永观厥成。
鹧鸪天（和传先之提举赋雪）
辛弃疾（宋代）

泉上长吟我独清。喜君来共雪争明。已惊并水鸥无色，更怪行沙蟹有声。

添爽气，动雄情。奇因六出忆陈平。却嫌鸟雀投林去，触破当楼云母屏。
湖州歌九十八首 其七十二
汪元量（宋代）

第三筵开在蓬莱，丞相行杯不放杯。
割马烧羊熬解粥，三宫宴罢谢恩回。
次韵和师稷清明怀乡之什 其六
邹浩（宋代）

青鞋布袜水云乡，胜践曾同物外忙。欲寄沃州双泪去，松阴高冢是星郎。
题庵壁
陆游（宋代）

偶向城南卜草庐，二年浪迹寄樵渔。
大床独卧豪犹在，万众横樵策竟疏。
清浊戏分春瓮酒，朱黄闲勘夜窗书。
衰颜安用频看镜，日日元知有不如。
津桥晚望
胡宿（宋代）

徙倚津桥上，苍凉树幄中。江云数峰黑，山日半规红。

菖叶深依水，兰苕迥得风。雩坛春服就，归思羡沂童。
咏李白早发白帝城 其二
朱元璋（明代）

谪仙东下入睢间，一叶扁舟日日还。闻说冲涛千尺浪，两江极目尽皆山。
赠长老洪野衲
姚勉（宋代）

举目茫茫宇宙间，畏涂险甚太行山。
镬汤随地无冰处，只有僧庐野衲閒。
虞美人·春花秋月何时了
李煜（五代）

春花秋月何时了？往事知多少。小楼昨夜又东风，故国不堪回小月明中。
雕栏玉砌应犹在，只是朱颜改。问君能有几多愁？恰似一江春水向东流。(栏 同：阑)
和吴微明疏影横斜水清浅七咏韵
李吕（宋代）

胜赏须倾竹叶青，此花元自圣之清。
翻思杜老尤躯玩，野水横吹当酒行。
梅花集句 其二十九
李龏（金朝）

不论朝暮带轻烟，错向春风恨杜鹃。杨柳枝头风料峭，为君醉倒烛花前。
玉团儿 赠小妓
仲并（宋代）

豆蔻梢头春正早。敛修眉、未经重扫。湖山清远，几年牢落，风韵初好。
慢绾垂螺最娇小。是谁家、舞腰袅袅。而今莫谓，春归等闲，分付芳草。
调笑令
吴藻（清代）

花径。花径。添个愁人孤影。夜深月冷风寒。何处高楼笛残。残笛。

残笛。吹破早梅悄息。
雪山行旅图
唐寅（明代）

寒雪朝来战朔风，万山开遍玉芙蓉。
酒深尚觉冰生脚何事溪桥有客踪。
过无锡简侯南湖
殷云霄（明代）

别后音书自觉疏，禅房花竹忆京都。一官未去果何意，五载相逢犹故吾。

江山应识狂歌客，风雪难寻卖酒垆。奔走江南又芳草，多怀聊复问南湖。
次韵四兄芦
晃冲之（宋代）

碧芦自愁绝，黄芦正枯折。
宵征雁影孤，坠此桥下月。
破榴
施枢（宋代）

峰壳盈盈万颗珠，润於玛瑙浸冰壶。
吟心先自清如水，嚼了寒霜骨更臞。
读书
吕本中（宋代）

老去有余业，读书空作劳。
时闻夜虫响，每伴午鸡号。
久静能忘病，因行当出遨。
胡为良自苦，膏火自煎熬。
寄东宫二首 其一
李孟（元代）

艰危勤扈从，俯仰尽周旋。小试屠龙技，翻成抱虎眠。

脱钩鱼纵壑，漏网鸟冲天。万事从今始，灰心未死前。
刘仙岩
刘克庄（宋代）

绝顶来寻炼药踪，老仙端的是吾宗。
寄声月白风清夜，定许相期第几峰。
缘识
宋太宗（宋代）

天生颜貌几何般，鹤骨餐霞厌俗观。
赤水华池谁法则，白银为阙又堪看。
来传音旨俱然混，位有尊卑勿异端。
逆顺之中关理性，心田静外岂相干。
拟郭景纯游仙诗 其二
许式金（清代）

匡庐与天台，中多隐逸叟。日月明轩窗，烟霞带户牖。

杳无人迹到，名姓知谁某。得毋老与庄，列真自古有。

振衣千仞冈，天外任昂首。仙骨本珊珊，羽化诚非偶。

潜修志倘坚，乔松皆我友。
次韵卢漕木芙蓉二首
项安世（宋代）

吹残池面旆中央，幻出台前艳粉光。
衣典欲催愁杜老，鬓霜难粉笑潘郎。
风来尚恐波生陆，暑退犹疑叶可觞。
拟种陶朱三百树，广文茅屋未应荒。
秋日即事
冯时行（宋代）

人情节物自相关，强不悲秋亦恐艰。
渐老身危生理索，凭高眼恐暮天寒。
树能长啸风前听，山亦多愁雨裹看。
陶写无他仗诗句，雁声砧杵倚栏干。
题石井泉
沈揆（宋代）

圆通大士閟兹境，谁遣石湖诗老知。
人生流止亦如此，时与一来题好诗。
童丱须知 其七
史浩（宋代）

我生自幼识艰难，枕席虽温敢自安。安得衾裯无限数，普令天下不忧寒。
古断肠曲三十首
周端臣（宋代）

无计消除夜漏长，罗衾熏彻旧时香。
十分又是凄愁处，雨歇芭蕉小院凉。
入紫翠林
曹鋡（清代）

人多穿洞出，路狭碍枯藤。怪石如迎客，山猿不避僧。

疏林飞瀑落，绝壑乱云蒸。素有登临兴，梯霞上百层。
东山庙
方回（元代）

灵迹从来擅胜游，兹山亦复甲吾州。
杉腰一殿悬金屋，云脚千家耸画楼。
钟鼓邻僧新院宇，桑麻平世旧田畴。
乾坤大数谁能问，生者聊存死即休。
已酉秋杪还山伍国开有开何景言诸子过访
李孙宸（明代）

归来三径在，寂寞见吾真。谁道无知己，犹能枉故人。

穷途交有态，秋色暮逾新。已谢尘羁束，青尊肯厌贫。
荆山夜泊与亲友遇
许彬（唐代）

山海两分歧，停舟偶此期。别来何限意，相见却无词。

坐永神疑梦，愁多鬓欲丝。趋名易迟晚，此去莫经时。
七十九吟十首
刘克庄（宋代）

虽瞎吾眼犹劬书，平生无泪如唐衢。
爱鹤天鲸海空阔，嫌羊肠鸟道崎岖。
代上陈给事二首
林亦之（宋代）

谢安旧宅翠云环，复见新墙月样弯。
市近岂容三岛客，楼居须样九仙山。
去天尚郁金门步，计日催归玉笋班。
好与衣冠添盛事，一门三府照人寰。
云谷八咏为乡人袁仲玉题 其六 雪霁看山
韩雍（明代）

千峰万壑六花晴，着屐扶筇尽日行。应似古人能放达，独将宇宙作佳城。
新滩行
刘攽（宋代）

巴江之水西南来，峡束川壅声若雷。瞿唐五月不敢下，滟滪中流大如马。

风波虽恶石不去，太古以来怨行者。君不见前日巴山复摧裂，万仞臬兀江中绝。

孟冬水涸石角见，上流下流尽精铁。当时长年皆有语，后来艰危从此数。

上天设险知为谁，但恐妨人如滟滪。
岘山饯
孟浩然（唐代）

贵贱平生隔，轩车是日来。青阳一觏止，云路豁然开。

祖道衣冠列，分亭驿骑催。方期九日聚，还待二星回。
游郭希吕石洞二十咏 其十六 韬玉
刘过（宋代）

至宝不自献，韬藏亦英华。馀香被草木，秀擢幽岩花。
句
蒋璨（宋代）

正索解人那复得，其谁知我固无从。
过江陵寄陈次贾
李曾伯（宋代）

担簦往解蜀山纷，归舸经行老几分。
楚国喜夸新令尹，霸陵畴识故将军。
相逢举酒酹江月，一笑携书访岫云。
乞得身闲了无事，但知耕凿感吾君。
题壁平沙落雁
邓深（宋代）

江寒烟暮水明霞，曲折斜行雁落沙。
曾是潇湘篷底见，还疑今夜宿芦花。
送舍弟应试
李之世（明代）

少年识事浅，所志学干禄。虽误点贤书，不饱侏儒粟。

子当奋脩翎，余亦理征轴。薄技倘一售，还山艺松竹。
夏兴
僖同格（清代）

水车幽巷寂无哗，廿载重来此卜家。二寸鱼游三尺水，独身树卜并头花。

心清顿觉炎威减，地僻还令睡思加。倚坐蒲桃青荫底，梦为蝴蝶到《南华》。
疏影 自二坝渡江至芜湖舟中赏雪
薛时雨（清代）

彤云密结。看玉龙战罢，纷蜕鳞甲。狡狯天公，何去何来，神通直甲奇绝。

江山一片光明界，应涤尽、人间尘劫。便寓言、瑶岛琼楼，何似水天澄澈。

有客扁舟独倚，中流恣眺览，万象空阔。画景诗情，无限愁肠，到此料应消灭。

翛然我欲凌风去，盼不到、高寒宫阙。也只合、横笛孤吟，心迹自盟江雪。
送进士臧濆下第后归池州
罗隐（唐代）

赋成无处换黄金，却向春风动越吟。天子爱才虽仄席，

诸生多越又沾襟。柳攀灞岸狂遮袂，水忆池阳渌满心。

珍重彩衣归正好，莫将闲事系升沈。
忆王孙
汪元量（宋代）

鹧鸪飞上越王台。烧接黄云惨不开。有客新从赵地回。转堪哀。岩畔古碑空绿苔。
句
谢希孟（宋代）

盗者得其便，掉头笑且歌。
浦江道中三绝 其二
郑刚中（宋代）

篮舆风紧揭疏帘，雨著春衣润欲粘。满眼阴云压平野，此时怀抱恶憎嫌。
题梅坛
吕防（宋代）

封事悠悠即挂冠，苍烟古木锁空坛。当时不识蓬莱客，祇作南昌一尉看。
出塞·城头落日黄云起
李新（宋代）

城头落日黄云起，断草飞蓬满千里。
红尘一骑踏高回，半夜驱兵渡辽水。
马蹄行尽关山月，燕然山下沙如雪。
负戈泪落暗吞声，烟陇悲笳共幽咽。
我皇有四海，何用穷玄冥。
边人纵戮尽，亦是吾生灵。
先王修德怀四夷，梯航重译归无为。
不使城南征夫怨，三春折尽绿杨枝。
送孟缇妹之京师
张纶英（清代）

凉风动高梧，哀蛩响幽咽。欹枕不成眠，揽衣长叹息。

瞻彼连枝树，茏葱经岁月。视彼林间鸟，众雏长比翼。

嗟我雁行违，迢遥望冀北。再拜送君行，欲语心戚戚。

惜昔别姊时，回肠几碎裂。驰驱二三载，神魂日飞越。

幸得重聚会，承欢两无极。倏忽数年间，又当远离别。

离别复何言，泣涕沾胸臆。君今六翮振，翱翔自安适。

而我若梁燕，秋至催归急。焉能避风尘，稳住雕檐侧。

身世等浮云，劳逸讵能测。自今一挥手，何时见颜色。

努力慰亲心，此躯保金石。
折杨柳歌
许虬（清代）

居辽四十年，生儿十岁许。
偶听故乡音，问爷此何语。
支离四首 其三
宋湘（清代）

久客名何在？奇穷骨奈骄。百思唯睡好，一枕得春饶。

惜字留残刺，倾家赎敝貂。天寒日更短，庭树亦萧萧。
寄赠集虚孟高士
方回（元代）

天地春藏冻核中，时来蜂蝶哄东风。
万端变化根无极，一寸灵明裹太空。
妙处千江分明月，飘然六合点飞鸿。
守玄知默交龙虎，肯泥丹炉子午红。
盍簪楼杂咏十首 其三
霍与瑕（明代）

春游芳沼阔，缓步大堤平。细雨滋园芷，微风荡野萍。

逍遥来九老，笑语引诸生。更荷留雄藻，光辉藉盛名。
绿绮曲
黎遂球（明代）

蜀弦切切求知音，京毂卖文豪破琴。女儿重声男重色，当垆复破长门金。

芙蓉隐映壁遥立，盘龙月照春山湿。献赋还为封禅书，攀折铜盘求疗疾。

白头怜才各破情，刘郎卓女殊相争。为君细察凤凰语，何如名士悦倾城。
拟嵇中散咏松诗
谢道韫（魏晋）

遥望山上松，隆冬不能凋。
愿想游下憩，瞻彼万仞条。
腾跃未能升，顿足俟王乔。
时哉不我与，大运所飘遥。
赤壁
赵翼（清代）

依然形胜扼荆襄，赤壁山前故垒长。
乌鹊南飞无魏地，大江东去有周郎。
千秋人物三分国，一片山河百战场。
今日经过已陈迹，月明渔父唱沧浪。
江头送别 其一
员兴宗（宋代）

别语离离风作恶，羁情滚滚江何尽。石头路滑好一驱，入境迟公提正令。
连日与邢伯方兄弟饮成四十字
赵蕃（宋代）

江上风虽横，林间月自新。
探橐看墨妙，酌酒话情亲。
感叹思前日，飘零愧此身。
未妨频夕醉，初不污东茵。
次韵宁徽言学士立春六绝 其三
张扩（宋代）

古县鞭牛吏谨时，老农分喜上庞眉。东皇一例扶衰朽，不独故园桃李枝。
牛图
清濋（明代）

春光寂寂烟晕晴，春风水水波痕明，溪南溪北小坡平。

我却骑牛向溪曲，溪曲嫩草嫩如玉，记得当时农事足。

倒指数来三十年，今观此图犹宛然，只多舐犊双崖边。
虞美人 秋雨
陈尔士（清代）

湿云一片低如语。飒飒风吹雨。新凉偏又聒人愁。独对小窗青晕、一灯留。

庭前老树惊秋早。飘落知多少。病来百事怕思量。枉是半堆风叶、聚空廊。
颂古五首 其四
释原妙（宋代）

水出高原浪拍天，四维上下绝尘烟。分明好个真消息，未必时人到那边。
伤骥
梅尧臣（宋代）

驽骥同一輈，迟速能几里。
当其被问时，举策数耳耳。
驰骋心独存，压抑头不起。
空传八骏名，未遇穆天子。
题子瞻枯木
黄庭坚（宋代）

折冲儒墨阵堂堂，书入颜杨鸿雁行。
胸中元自有丘壑，故作老木蟠风霜。
渔村意
钱惟善（元代）

丙穴鱼来江尽头，玄真卜筑更深幽。对门灯火三家市，何处烟波万里舟。

明月竹枝扬子夜，西风木叶洞庭秋。棹歌一曲閒来往，指点侬家鹦鹉洲。
美人分香
孟浩然（唐代）

艳色本倾城，分香更有情。髻鬟垂欲解，眉黛拂能轻。

舞学平阳态，歌翻子夜声。春风狭斜道，含笑待逢迎。
雪十十韵
韩琦（宋代）

天宇昏凝幕，星潢冻漏津。报丰推上瑞，散利浃无垠。

皓彩生和烛，深仁出化钧。乘时驱疠气，几日困疲民。

满慰三农望，潜基万国春。道山谁辨玉，佛界普成银。

缓舞疑翻佩，徐来类积薪。盘高擎露蕊，隙细入驹尘。

易掩妖颜嫭，难藏厚地珍。坠轻时断续，势猛忽纷纶。

肯使瑕瑜见，惟思沃瘠均。歌妍皆似郢，璧碎不因秦。

辀冷侵驯鹿，符光逼琢麟。充盈是溪壑，挺特有松筠。

近岭梅先发，濒江练更匀。楼台竞环丽，蟾兔起精神。

病骨惊心怯，书帷忆旧亲。风流资醉目，豪放任诗人。

陈阁方多暇，睢园喜命宾。宜城须大引，佳味过吴醇。
和孙伟卿杂言十章 其一
陈傅良（宋代）

万事如浮云，可玩不可有。三年刻一叶，未就骨已朽。
新燕
刘敞（宋代）

无奈春还老，秪看燕复来。凌风舞轻健，尽日语徘徊。

久客宜相识，重帘为尔开。畏人俱混俗，出处免沈猜。
中丞公以芍药花数本见寄
戚继光（明代）

经时涉塞意难论，乍见春风入烧痕。不道平章亭子畔，数枝红药向人繁。
铜雀瓦砚歌
永珹（清代）

阿瞒汉贼非汉臣，营窟乃在漳河滨。铜雀高台入霄汉，参差瓦缝排鱼鳞。

太息人生祇如梦，光阴老向军中送。分香卖履事难言，望断西陵含隐痛。

中原劫运几沧桑，栋宇飞灰草树荒。石墨那堪供染翰，砚材差喜发幽光。

幻化本鸳鸯，成斑亦雊鹆。佳品自澄泥，奇珍逾美玉。

却想觚棱金碧时，琉璃片片亚檐垂。谁能磨盾频飞檄，但说临江自咏诗。

到今遗瓦苔斑驳，文房好倩良工斫，君不见建安年号记分明，汉鼎虽迁留正朔。
奉和成伯兼戏禹功
苏轼（宋代）

金钱石竹道傍秋，翠带红裙马上讴。
无限小儿齐拍手，山公又作习池游。
题周防背面美人图 其五
孙原湘（清代）

妙句青邱最有情，倾城虽见画难成。诗人设想还痴绝，要看回头百媚生。
洛阳叹
王云凤（明代）

李花白，桃花红，蜂来蝶去春匆匆。桃花红，李花白，几日东风好匆色。

东风匆色不长好，昨日少年今已老。汉陵唐冢何累累，行人愁行洛阳道。
秋山积雨
蔡汝楠（明代）

湖烟漠漠草萧萧，湖上柴关正寂寥。
络纬吟愁连蟋蟀，梧桐滴雨间芭蕉。
家园病肺谁相问，僻地惊秋不自聊。
独有沙鸥为伴侣，且将心迹混渔樵。
自小晦至西晦与曹新昌议民事
徐献忠（明代）

行县淹朝雨，盘山转路迟。
溪声连壑起，云气并峰移。
候鸟催耕急，梯田贴石危。
农官方在野，端为有年期。
踏莎行
卢炳（宋代）

雅淡容仪，温柔情性。偏伊赋得多风韵。明眸剪水玉为肌，凤鞋多小金莲衬。

相见虽频，欢娱无定。蛮笺写了凭谁问。坚心好事有成时，须教人道都相称。
老叹
刘克庄（宋代）

肘后奇书懒更开，只今年鬓已相催。
但闻方士腾空去，不见童相入海回。
无药能留炎帝在，有人曾哭老聃来。
醉乡一路差堪向，终拟刘伶冢畔埋。
窜夜郎于乌江留别宗十六【王景】
李白（唐代）

君家全盛日，台鼎何陆离。斩鳌翼娲皇，炼石补天维。
一回日月顾，三入凤凰池。失势青门傍，种瓜复几时。
犹会众宾客，三千光路歧。皇恩雪愤懑，松柏含荣滋。
我非东床人，令姊忝齐眉。浪迹未出世，空名动京师。
适遭云罗解，翻谪夜郎悲。拙妻莫邪剑，及此二龙随。
惭君湍波苦，千里远从之。白帝晓猿断，黄牛过客迟。
遥瞻明月峡，西去益相思。
除夕
励廷仪（清代）

十载长安逼岁除，于今情味较迂疏。童心只喜年光换，壮志偏惊岁月虚。

渐沥声催残腊雪，氤氲香绕紫宸居。趋庭叨得天厨味，又拜新恩出直庐。
清平乐（秋暮）
赵长卿（宋代）

鸿来燕去。又是秋光暮。冉冉流年嗟暗度。这心事还无据。

寒窗露冷风清。旅魂幽梦频惊。何日利名俱赛，为予笑下愁城。
和杜使君九华楼见寄
张祜（唐代）

孤城高柳晓鸣鸦，风帘半钩清露华。九峰聚翠宿危槛，

一夜孤光悬冷沙。出岸远晖帆欲落，入谿寒影雁差斜。

杜陵归去春应早，莫厌青山谢脁家。
荐福寺将发值欹湖太微二子来饯
康海（明代）

禅堂晨起惜清幽，野客西归兴不休。两妙过予应恨别，隔年同此足消忧。

林花掩映香台落，旭景霏微宝殿浮。自古城南名胜地，何时极意遍追游。
过上村庵二首
赵蕃（宋代）

秀色留金凤，余芳在木犀。
日明能皜皜，风急似凄凄。
野地犹飞蝶，深林亦啼鸡。
居閒常却扫，安步辍扶藜。
东风齐着力
陆求可（清代）

波撼盂城，气蒸淮楚，千顷汪汪。虚无空阔，彷佛似潇湘。

阵阵凫鹥散乱，任渔艇、短曲无腔。微茫里、昼眠估客，风送牙樯。

岁岁叹沧桑。波臣怒、如今不受堤防。秋风瓠子，何处稻粳香。

斗大孤城国士，可曾见、湖内珠光。金堤上，鸠形鹄面，泪落苍茫。
蝶恋花
张抡（宋代）

前日海棠犹未破。点点胭脂，染就真珠颗。今日重来花下坐。乱铺宫锦春无那。

剩摘繁枝簪几朵。痛惜深怜，只恐芳菲过。醉倒何妨花底卧。不须红袖来扶我。
访王起居不遇留赠
韩翃（唐代）

双龙阙下拜恩初，天子令君注起居。载笔已齐周右史，

论诗更事谢中书。行闻漏滴随金仗，入对炉烟侍玉除。

贺客自知来独晚，青骊不见意何如。
次韵和吴冲卿秋意四首·偏眠船舷边
司马光（宋代）

纵棹下清溪，波静地仍偏。
日夕水风凉，萧洒成安眠。
兀兀但高枕，悠悠不进船。
中流忽惊寤，渔父歌扣舷。
山川非曏时，回首去霞边。
同陈景明林熙绩赋得折梅寄远
董希吕（明代）

故人别我音尘阙，两见寒梅破香雪。
怅望清飞官阁云，相思梦断罗浮月。
去年花落客辞家，今岁花开天一涯。
水远山长愁不极，思君千里寄梅花。
踟蹰欲折伤离思，折梅旧是看花处。
身似山中瘦影留，魂随马上寒香去。
折梅莫折盛开时，寄君遥寄未开枝。
到时正及花开日，远道悠悠春信迟。
石宫四咏 其三
元结（唐代）

石宫秋气清，清气宜山谷。落叶逐霜风，幽人爱松竹。
过唐兴寺 其二
刘才邵（宋代）

夜契从来耐岁寒，千株路尽见苍官。旧游还复寻金碧，清梦犹能记玉銮。

喜见云烟生翰墨，随时殽核簇杯盘。荷公高谊存真趣，不作寻常俗眼看。
赠因长老
释居简（宋代）

金猊铁脊铁腰顽，趁鼠随狐屈折难。因是正因须自信，避些炎热耐些寒。
虞美人
陈三聘（宋代）

天公意向人情满。灯月教同看。中秋虽是十分明，不比今宵处处、有华灯。

艳桃秾李歌阑后。更醉青楼酒。不妨饮尽玉东西。横笛声中春色、要君知。
和邠老郎官湖怀古五首
贺铸（宋代）

岑辅何为者，当年唱不应。
名随诗石在，附骥两青蝇。
观潮 其三
黄裳（宋代）

密窥神化自阴阳，云御雷车不可当。吹倒玉山风信恶，蛟龙回首也须忙。
冯县丞挽歌词
陆游（宋代）

尊公同故里，季父接周行。
晚喜乌衣巷，重逢玉树郎。
名流多赏识，荣路正腾骧。
愁绝河梁上，风烟暮莽苍！
呈诸同舍
华岳（宋代）

洛阳年少不知几，十载南州赋式微。
三举不登黄甲去，两庠空笑白丁归。
头长贾昔过三尺，腰大巨今徙十围。
祗恐金銮不前席，谁云无策富王畿。
菩萨蛮（簪髻）
侯置（宋代）

交刀剪碎琉璃碧。深黄一穗珑松色。玉蕊纵妖娆。恐无能样娇。

绿窗初睡起。堕马慵梳髻。斜插紫鸾钗。香从鬓底来。
和李升之夜游漓江上
章岘（宋代）

自笑无钱对菊花，天寒欲冷慢令赊。桄榔叶暗临江圃，茉莉香令酿酒家。

月雾空濛萤照水，霜风萧瑟鹭眠沙。归寻独秀山前路，城角参横斗柄斜。
竹醉日
晁公溯（宋代）

尘埃蓬勃欲障天，略无爽气北牖前。
五月风炎竹尚醉，九衢日牖柳亦眠。
小儿畏热书颇废，老子罢食梦相牵。
桂浆蔗饮不解渴，汲尽百壶冰井泉。
{瀫糸换禾}水驿中
赵善涟（宋代）

家山迢递白云遮，行役偏愁去路赊。
朝涉桐江寒入胫，夜眠孤馆梦归家。
几年城市成春梦，万古江山阅岁华。
若问归装何所有，担头只许插梅花。
金缕曲 银瓶井吊岳娥
凌祉媛（清代）

不愧英雄后。俯澄波、翩然长逝，贞魂谁偶。当日风波悲父子，三字狱成何有。

叹恨海、终难填就。殉国纵非儿女事，抱银瓶、竟向泉台走。

眢井畔，漫回首。

援枹肯学韩家妇，便江山、烽烟顿息，奇冤莫剖。一样赵家乾净土，赢得芳名长久。

看鸳甃、苔痕如绣。环佩归来潭影静，早月华、流照常如旧。

怀古恨，酹杯酒。
龙门镇（龙门镇在成县东后改府城镇）
杜甫（唐代）

细泉兼轻冰，沮洳栈道湿。不辞辛苦行，迫此短景急。

石门雪云隘，古镇峰峦集。旌竿暮惨澹，风水白刃涩。

胡马屯成皋，防虞此何及。嗟尔远戍人，山寒夜中泣。
释梦示桂秀才
孙思奋（清代）

至人不遗物，神定物自遗。纷然六凿内，一与神委蛇。

原澄万汇见，妖眹相纷披。天人晚交午，忧患生龟蓍。

魔魇何足凭，水魅山有魑。我梦若堂府，百怪堂下驰。

炼我定中力，神胜妖自疲。惧德不虑患，逐物圣所嗤。

夫子定者流，颇怪含嗟咨。子心良足闵，同此离家悲。

我有一樽酒，媵此五字诗。不为爱酬酢，劳苦聊娱嬉。

神全气自王，理极天根移。倒床失思议，归梦章江湄。

忧喜两无用，惟有春熙熙。
昭武太守王子文日举李贾严羽共观前辈一两家
戴复古（宋代）

欲参诗律似参禅，妙趣不由文字传。
个里稍关心有误，发为言句自超然。
丁已年七月二十一日祷雨中元水府入月六日展
郑刚中（宋代）

奉祝出阊阖，祷雨祠中元。
陈祠信已荐，拱俟心变虔。
山云屡触石，散去如飞烟。
惭衷迫秋阳，汗流颈徒延。
趑趄念亡状，归马不敢鞭。
云台欲旬浃，蹇兆方解悬。
皇慈喜嘉霔，报贶礼弗偏。
谓乃百神功，共相成丰年。
遣昨致祠吏，奔趋各如前。
我载谒水府，意惑口莫言。
黄屋四海心，责已汤未贤。
抑畏动黎庶，精诚格高圆。
正恐三日雨，新敕下九天。
神令享丰报，然乎其不然。
贪功认有者，鄙贱人所怜，
神聪冠四渎，宜弗蹈尔愆。
益思赞元化，后郊图所先。
小臣此将命，芒剌终未捐。
分禄养亲为高孔明司训
谢文著（明代）

君不见东吴儿，樗蒲十万轻如丝。父母饥寒知不知。

又不见西邻士，一钱尺帛私妻子。借锄取帚立谇语，噫戏薄俗不可医。

长安太守泪涕洟，天经地义谁识之。高君高君堪仰止，九载青毡寒彻底。

三釜平分出太仓，禄养养亲亲独喜。世间九鼎徒为尔。
上京即事五首·其五
萨都剌（元代）

五更寒袭紫毛衫，睡起东窗酒尚酣。
门外日高晴不得，满城湿露似江南。
云岩晓
陈造（宋代）

深堂清话红灯续，不减前人参白足。
谭禅论诗仆为僵，更啖芋魁分茗粥。
赋租正尔忧阙供，安得继日笑语同。
他年渭北仍江东，雁书定复嗟乖逢。
平山堂
杜东（宋代）

平山堂下水云重，孤笛凄凉淡月中。
不见龙蛇飞素壁，只科狐兔戍离宫。
仙翁已逐风流尽，世事俱随梦幻空。
广武无人同此意，慨然上月泪临风。
孟子·禅继
陈普（宋代）

处变安常两不同，圣心天地与为公。
要知授受精微处，不问亲疏共一中。
利州路提刑秘书张季长送洮研发视乃一段柏木也作诗谢之
杨万里（宋代）

绣衣使者凛霜威，方丈仙人旧羽仪。别去十年真一梦，书来万里寄相思。

如何绿石涵风面，化作青铜溜雨枝。却送新诗报嘉惠，偷儿当不要新诗。
借甑
释善珍（宋代）

投老林间借甑炊，心闲自觉乐无时。
生台抛饭暗持咒，山路负薪高诵诗。
惜燕常年寻故主，笑人荒冢树穹碑。
白头寂寞安吾分，何用黄金铸子期。
用前韵谢伯量过访山中
裘万顷（宋代）

胜游千里笑谈中，雪片梅花正仲冬。
肯向席门寻孺子，更能草具重茅容。
春风顿觉生寒谷，夜榻惟愁听晓钟。
半世坡梅门下客，乃今何幸得过从。
抛球乐
皇甫松（唐代）

红拨一声飘，轻裘坠越绡。带翻金孔雀，香满绣蜂腰。

少少抛分金，花枝正索饶。

金蹙花球小，真珠绣带垂。几回冲蜡烛，千度入香怀。

上客终须醉，觥盂且乱排。
悼亡姬
韦庄（唐代）

凤去鸾归不可寻，十洲仙路彩云深。若无少女花应老，

为有姮云月易沈。竹叶岂能消积恨，丁香空解结同心。

湘江水阔苍梧远，何处相思弄舜琴。
日日曲
齐己（唐代）

日日日东上，日日日西没。任是神仙容，也须成朽骨。

浮云灭复神，芳草死还出。不知千古万古人，

葬向青山为底物。
秋雨未已客怀不佳夜诵少陵遣兴诗至生涯能几何常在羁旅中三复增感每字赋一诗 其六
章甫（宋代）

门庭久沮洳，蚯蚓升吾堂。夜寒人阒寥，蟋蟀鸣吾床。

屋头两株树，叶落满僧廊。骚人不须悲，荣悴理之常。
题黄万安治东楼诗
曾丰（宋代）

楼面自东如择对，景随楼面若相会。
眼前献状有龙头，脚底乘相可鹏背。
从跻百里东风中，起望长安马首东。
府寺有人能北事，乾坤无处不东风。
玉泉看金鱼
徐集孙（宋代）

石沼凿琼瑶，金鳞数百条。
年深须变化，泉洁自逍遥。
网罟难垂手，公卿拟上腰。
龙宫衣梵法，翻水雨青霄。
谢梁廉济运使见访
王庭圭（宋代）

夜向天边识使星，使星光近少微明。朱轮疑自丹霄落，陋巷忽微骢马鸣。

台下霜威惊草木，山间旌旆烁檐楹。惭无櫑具衣冠伟，久服西都暴胜名。
军中诗
曹毗（魏晋）

挥戈辉白刃，𩸥𩸥若寒霜。
诗去得仰之报云旦夕必有风雨可速相过走笑以
王洋（宋代）

幕下郎君发醉吟，多如年少惜花心，
预排尊俎当长日，不遣诏华负雨阴。
种竹涧边排坐石，读书窗下听鸣禽。
草堂更要添颜色，乘借邻花酒浅斟。
江下初秋寓泊
杜荀鹤（唐代）

濛濛烟雨蔽江村，江馆愁人好断魂。自别家来生白发，

为侵星起谒朱门。也知柳欲开春眼，争奈萍无入土根。

兄弟无书雁归北，一声声觉苦于猿。
丁大参刘参戎邀游虔州光孝寺看二井
区大相（明代）

良游荷胜招，忽与人境别。木落山更苍，地暖气初冽。

稍寻奇俶观，遂竟灵异说。境缘二井胜，事匪茫昧设。

灵气通山泽，寒潮应海月。甘液岂泉蒙，春流因雷发。

妙理信中感，神机岂外泄。汲同神瀵滋，饮异醴源竭。

山根潜地肺，水道走石穴。久闻有此言，每令心赏绝。

游思六合外，归补水经缺。
和颜长官百咏·边庭
朱继芳（宋代）

公主琵琶胡地秋，将军刁斗汉关愁。
相逢老病无依卒，未说沙场泪已流。
问松
王洋（宋代）

岁晚孤松辄自娱，排行金朵映苍须。
不知风雨摧残后，曾有心情管领无。
寄两庠同舍
华岳（宋代）

昔年槌鼓扣天阍，远谪南州七度春。
大享有恩来北阙，小囚无赂脱东闽。
乌衣座满民流血，画烛帘深案积尘。
见说九重宵旰虑，长沙犹有少年人。
闲居感兴六首 其二
江源（明代）

家在枚皋旧宅边，浊醪粗饭任吾年。

是非莫问门前客，万古知心只老天。
世綵堂
朱震（宋代）

公家王母九十馀，大父侍立垂白须。子孙还如祖妣寿，康强不用旁人扶。

谁家高曾见五世，不比徐卿生二雏。闻说一门能养志，膳羞壶酒随亲意。

畏暑黄童扇枕忙，学啼莱子斑衣戏。发为碧落新除吏，儿齿童眉复骀背。

得寿当如卫武好，著书拟迈张苍贵。饵菊三公未闻道，芳泉万斛空劳费。

岂知安乐便延年，无意益生生自至。高堂大幅垂轻绢，画出婵娟金翠翘。

不如画出綵衣去，使人知德如唐尧。
忆昨行寄呈刘法曹
刘宰（宋代）

忆昨太守宣城陈，人物风流法从臣。
太息官仓取无艺，要与邑民图久计。
总将一石计其赢，三斗八升为定制。
厥初号令发雷霆，奉行谁敢圭撮增。
愚民不解深长虑，竞喜当时斗斛平。
新守迎来旧守法，号令虽严谁复顾。
斛面坡陀斗面高，三斗八升作常赋。
后生主簿辛君机，太学声名盛一时。
朅来意与上官合，委向仓中司出纳。
筹算亲临绝蔽欺，户庭凛凛无喧杂。
愚民乍喜见明官，概量宁论另勺全。
上供送使有成数，羡馀到底归州府。
明年按籍取之民，三斗八升更增五。
往者不可谏，来者图之犹未晚。
只今太守龚黄比，千里痒疴如切已。
公事勤劳绝燕私，私钱大半供公使。
选官受秋输，而得法曹贤。
除弊几十九，积羡逾三千。
三千宁足州家用，祗恐从今还作俑。
明年四斗三升之上更增科，三十六都之人将柰何。
小游仙七首 其七
周密（宋代）

碧海沉沉海上山，山头楼观五云间。人间方士多无赖，故把钗钿戏阿环。
思归引
江源（明代）

女萝附长松，好鸟栖高柯。千里远结婚，托君以为家。

生未识君面，死别将奈何。妾心如井水，终年不生波。

深宫岁月促，故国云山赊。谩赋竹竿诗，徒伤泉水歌。

有生不如死，化石嵩山阿。幽思寄哀弦，妾身长自嗟。
答了素上人用其韵
梅尧臣（宋代）

予心每淡泊，世路多变诈。
枭鸣与鹏怪，何用思弹射。
空山虽夜与，猛虎终不怕。
功名未逢时，壮士且出胯。
七尺无竞躯，市人应亦讶。
有香知害身，抉脐见穷麝。
一朝珠出渊，百金未酬价。
尔寻远公去，絜钵庐峰下。
我趋仁义急，不解如陶谢。
间居杂诗 其五
陈光绪（清代）

古人重去国，越俗轻远游。读书甫及冠，遽为衣食谋。

饥驱出门去，不惮道路修。所营无他业，刀笔多依刘。

非不供甘旨，莫慰父母忧。欲归不得归，白云空悠悠。

他乡作羁客，何如田间叟。终身在乡里，不知行旅愁。

团圞聚一室，至乐天伦求。
寄豫章公三首
陈师道（宋代）

愧无一缕破双团，惯下姜盐枉肺肝。
誓酒不应忘此老，论诗宁肯乞麤官。
独行五首
赵蕃（宋代）

烹鱼得素书，欲读字半漫。
上如说相思，下如祝加餐。
与虞山人胜伯陈山人惟寅谈及仙游事醉后赋诗三首兼呈二贤 其一
饶介（元代）

扫除狡狯蓄神机，开顶葫芦不置扉。人物已从垣外见，真形渐向市中微。

杯成白鹤冲霄去，剑化双龙破浪归。自此更无毫发累，绿毛绕体欲成衣。
端午帖子词
苏轼（宋代）

一扇清风洒面寒，应缘飞白在冰纨。
坐知四海蒙膏泽，沐浴君王德似兰。
谢月林寄诗次韵
苏泂（宋代）

重入都门又许时，旧巢新燕欲何之。
清风忽送苕溪便，满纸云烟七字诗。
登清风台谒夷齐庙
萧惟豫（清代）

我立永丰巅，首阳向我峙。遂之清风台，以访墨胎氏。

郁郁松柏林，悠悠滦漆水。雨洗春色深，人入清风里。

未食蕨与薇，安知肉食鄙。为顽与为廉，百年同一死。

吁嗟黄虞人，在此不在彼。
西湖竹枝词二首 其一
张守中（元代）

西湖女儿似西施，瓜皮小船歌竹枝。郎心如月有时黑，妾身如山无动时。
中夜睡觉两目每有光如初日历历照物晁文元公
陆游（宋代）

人情所愿欲，莫若贵与富。
是皆有命焉，非力可成就。
予昔未有闻，无与发其覆。
趑趄强干禄，时命适大谬。
方行蛇当道，未至獒已嗾。
适燕乃南辕，之楚顾北首。
风波起平地，两耳厌嘲诟。
陇蜀万里余，数遍道傍堠。
六十归为郎，数月草章奏。
夫岂或使之，击去惟恐後。
嗟彼亦何心，喜愠出邂逅。
还山惟自讼，衡茅屏幽陃。
乘除得少健，上下历岩岫。
得饱岂复择，百口同饭糗。
寒龟久犹息，野鹤老益瘦。
又如已放马，宁当梦华厩。
造物念途穷，畀以樗栎寿。
虽无熊鸟术，坐空阴阳寇。
两眦若有光，夜视如正昼。
物生禀定数，此语闻自旧。
置冰鸟覆翼，弃野於菟谷。
偶然当後死，鬼录自遗漏。
山陂粟屡收，池水麻可沤。
邻父相欢娱，席地醉醇酎。
送郑舜举赴阙
陈棣（宋代）

书带传家饱六经，飘飘词气海东青。
英名久合班朝列，丽藻行观掞帝庭。
修翮抟风上阊阖，巨鳞纵壑击沧溟。
投机亨会宁容发，愿报除忆慰侧聆。